
SAISTOŠIE NOTEIKUMI
Ogrē
2026. gada _. oktobrī	Nr. _/2026
(protokols Nr. __; __.)

Ogres novada pašvaldības “Gada balva uzņēmējdarbībā”
Izdoti saskaņā ar
Pašvaldību likuma 44. panta otro daļu
I. Vispārīgie jautājumi
1. Saistošie noteikumi (turpmāk - Noteikumi) nosaka Ogres novada pašvaldības (turpmāk - Pašvaldība) “Gada balva uzņēmējdarbībā” (turpmāk - Balva) mērķi, nominācijas, pretendentu izvirzīšanas un pieteikumu iesniegšanas kārtību, pieteikumu izvērtēšanas un lēmumu pieņemšanas kārtību, kā arī apbalvošanas kārtību.
2. Balva ir augstākais ikgadējais Pašvaldības novērtējums uzņēmējdarbības nozarē, ar kuru izsaka atzinību par izcilu sniegumu uzņēmējdarbībā, ieguldījumu Ogres novada attīstībā un novada atpazīstamības veicināšanā Latvijā un ārvalstīs.
3. Balvas mērķis ir novērtēt un godināt uzņēmēju sasniegumus un ieguldījumu Ogres novada attīstībā, popularizēt labas uzņēmējdarbības prakses piemērus, veicināt uzņēmēju atpazīstamību un stiprināt uzņēmēju, vietējās kopienas un Pašvaldības sadarbību.
4. Balvu piešķir reizi gadā par sasniegumiem iepriekšējā kalendārajā gadā no 1. janvāra līdz 31. decembrim (turpmāk - vērtēšanas gads). Balvas nosaukumam pievieno vērtēšanas gadu, kuru norāda arī apbalvošanas pamatojumā. Ilgākā laikposmā īstenotai darbībai vērtē vērtēšanas gadā paveikto un sasniegtos rezultātus; iepriekšējo gadu informāciju izmanto sasniegumu konteksta un attīstības izvērtēšanai.
5. Katrā Balvas nominācijā laureātam pasniedz Pašvaldības Atzinības rakstu un īpaši izgatavotu simbolisku balvu. Noteikumos paredzētajos gadījumos pretendentam var piešķirt Pašvaldības Pateicības rakstu. 
6. Vienam pretendentam par vienu vērtēšanas gadu piešķir ne vairāk kā vienu Balvu, ieskaitot galveno balvu. Balvu var saņemt atkārtoti par jauniem sasniegumiem citā vērtēšanas gadā. Par vienu un to pašu sasniegumu Balvu atkārtoti nepiešķir.
7. Katrā nominācijā piešķir vienu Balvu. Komisija ar pamatotu lēmumu var piešķirt vairākas Balvas vienā nominācijā, ja pretendentu sasniegumi to atšķirīgā rakstura dēļ nav tieši savstarpēji salīdzināmi. Balvu nominācijā nepiešķir, ja nav Noteikumu prasībām atbilstošu pretendentu.

8. Balvas piešķiršanas procesu un apbalvošanu organizē Ogres novada Centrālā administrācija (turpmāk - Organizators) Pašvaldības kārtējā gada budžetā šim mērķim paredzēto līdzekļu ietvaros. 
II. Balvas nominācijas, pretendentu izvirzīšanas un pieteikumu iesniegšanas kārtība
9. Balvu par izcilu sniegumu vērtēšanas gadā piešķir šādās nominācijās:
9.1. “Ieguldījums Ogres novada attīstībā” - par nozīmīgu ieguldījumu Ogres novada attīstībā un uzņēmējdarbības vides pilnveidē, īstenojot investīciju projektus, attīstot saimniecisko darbību, vai sniedzot ieguldījumu pašvaldības budžetā ar nekustamā īpašuma nodokļa maksājumiem. Ieguldījumu vērtē kopsakarā ar uzņēmuma attīstības dinamiku un vērtēšanas gadā sasniegto izaugsmi; 
9.2. “Ieguldījums darbiniekos un darba vides attīstībā” - par pievilcīgas, drošas un atbalstošas darba vides veidošanu Ogres novadā, darbinieku labbūtības un profesionālās izaugsmes veicināšanu un komandas sadarbības stiprināšanu; 
9.3. “Izaugsme” - par jauna uzņēmuma, tostarp jaunuzņēmuma, sekmīgu attīstību vai jau strādājoša uzņēmuma būtisku izaugsmi, radot vai attīstot konkurētspējīgus produktus vai pakalpojumus, ieviešot inovācijas, paplašinot darbību vai apgūstot jaunus tirgus Latvijā un ārvalstīs, tādējādi veicinot Ogres novada ekonomisko izaugsmi un atpazīstamību; 
9.4. “Kultūrvēsturiskā mantojuma saglabāšana un atdzimšana” - par nozīmīgu ieguldījumu Ogres novada kultūrvēsturisko vērtību, tradicionālo amatu, prasmju, zināšanu vai tradīciju saglabāšanā, atjaunošanā un nodošanā nākamajām paaudzēm vai par kultūrvēsturiskas ēkas, teritorijas vai citas vietas atjaunošanu vai saudzīgu pielāgošanu un tās iedzīvināšanu jaunā, vai būtiski attīstītā saimnieciskajā darbībā, vienlaikus saglabājot vietas kultūrvēsturisko identitāti, un nodrošinot tās ilgtspējīgu izmantošanu; 
9.5. “Ģimenes uzņēmējdarbība” - par ģimenes uzņēmuma attīstīšanu un ģimenes lomas stiprināšanu Ogres novada uzņēmējdarbībā; 
9.6. “Ogres novadam raksturīgs produkts vai pakalpojums” - par tāda produkta vai pakalpojuma radīšanu, attīstīšanu vai mērķtiecīgu popularizēšanu, kas izceļ Ogres novada īpašo raksturu un popularizē tā vērtības, tostarp ar reklāmas, mārketinga vai zīmolvedības aktivitātēm, kurās uzņēmuma produkts vai pakalpojums tiek saistīts ar Ogres novadu, veicinot novada atpazīstamību; 
9.7. “Tūrisma un viesmīlības attīstība” - par kvalitatīva tūrisma piedāvājuma attīstīšanu un viesmīlību, kas veicina Ogres novada pievilcību apmeklētājiem; 
9.8. “Ieguldījums sava pagasta dzīvē” - par vietējai kopienai nozīmīgu ieguldījumu Ogres novada pagastā, ar savu saimniecisko darbību, aktīvu iesaisti vai iedzīvotājiem nozīmīgu iniciatīvu īstenošanu, uzlabojot ikdienas dzīves kvalitāti, veicinot pakalpojumu pieejamību, sakārtojot apkārtējo vidi, vai stiprinot kopienas sadarbību un piederību savai vietai;
9.9. “Cilvēkam un sabiedrībai” - par mecenātismu, brīvprātīgu un nesavtīgu finansiālu, materiālu vai profesionālu atbalstu Ogres novada cilvēkiem un sabiedriski nozīmīgām iniciatīvām vai sociāli atbildīgu uzņēmējdarbību, kas veicina vienlīdzīgas iespējas un mazina sociālo atstumtību;
9.10. “Galvenā balva - izcilība uzņēmējdarbībā” - par izcilu sniegumu uzņēmējdarbībā un īpaši nozīmīgu, daudzpusīgu ieguldījumu Ogres novada attīstībā.
10. Balvai var pieteikt normatīvajos aktos noteiktajā kārtībā reģistrētu saimnieciskās darbības veicēju - fizisku vai juridisku personu, kas vērtēšanas gadā faktiski veicis saimniecisko darbību Ogres novada administratīvajā teritorijā (turpmāk - pretendents), neatkarīgi no tā juridiskās adreses, darbības nozares un lieluma.
11. Ja pretendents darbojas vairāku pašvaldību teritorijās, vērtē tā darbību, struktūrvienības sasniegumus vai īstenoto projektu Ogres novadā un ieguldījumu novada attīstībā. 
12. Pretendents lēmuma par apbalvošanu pieņemšanas dienā atbilst šādām prasībām:
12.1. tas ir aktīvs saimnieciskās darbības veicējs, neatrodas likvidācijas procesā, tam nav pasludināts maksātnespējas process un nav apturēta saimnieciskā darbība;
12.2. tam ir attiecīgās saimnieciskās darbības veikšanai nepieciešamās atļaujas un licences;
12.3. tam nav Valsts ieņēmumu dienesta administrēto nodokļu parādu, kuru kopsumma pārsniedz 150 euro, un Pašvaldības administrētā nekustamā īpašuma nodokļa parādu, kuru kopsumma pārsniedz 150 euro. Par parādu šo Noteikumu izpratnē neuzskata maksājumu, kura samaksas termiņš normatīvajos aktos noteiktajā kārtībā ir pagarināts, atlikts vai sadalīts termiņos, ja attiecīgās saistības tiek pildītas.
13. Pretendentus Balvai var izvirzīt fiziskas un juridiskas personas, tostarp nevalstiskās organizācijas, kā arī valsts un pašvaldību institūcijas. 
14. Organizators izsludina pretendentu pieteikšanu Pašvaldības oficiālajā tīmekļvietnē www.ogresnovads.lv un informāciju izplata citos Pašvaldības komunikācijas kanālos. Pieteikumu iesniegšanai paredz vismaz 30 kalendāra dienas no paziņojuma publicēšanas dienas. Paziņojumā norāda vērtēšanas gadu, nominācijas, pieteikumu iesniegšanas termiņu un veidus, Noteikumu un pieteikuma veidlapas pieejamību, kontaktpersonu un plānoto apbalvošanas laiku. Pēc pieteikumu pieņemšanas izsludināšanas attiecīgajam vērtēšanas gadam piemērojamās nominācijas, pretendentu atbilstības prasības, pieteikumu iesniegšanas kārtību un Noteikumos paredzēto izvērtēšanas kārtību nemaina.
15. Pieteikumu sagatavo atbilstoši Noteikumu 1. pielikumam. Par katru pretendentu iesniedz atsevišķu pieteikumu, norādot vienu vai vairākas nominācijas, un katrai nominācijai atbilstošu pamatojumu. Viena persona var izvirzīt vairākus pretendentus.
16. Pieteikumā norāda pretendenta nosaukumu vai vārdu un uzvārdu, saimnieciskās darbības vietu Ogres novadā, nomināciju, vērtēšanas gadā paveikto un sasniegtos rezultātus, informācijas avotus, kā arī pieteikuma iesniedzēja identifikācijas, un kontaktinformāciju. Pretendenta reģistrācijas numuru un kontaktinformāciju norāda, ja tie iesniedzējam zināmi. 
17. Pieteikumu iesniedz vienā no šādiem veidiem:
17.1. aizpildot Pašvaldības oficiālajā tīmekļvietnē pieejamo elektronisko pieteikuma veidlapu, kurā nodrošināta Noteikumu 1. pielikumā paredzētās informācijas norādīšana;
17.2. nosūtot ar drošu elektronisko parakstu parakstītu pieteikumu uz Pašvaldības oficiālo elektronisko adresi vai e-pasta adresi ogredome@ogresnovads.lv;
17.3. iesniedzot parakstītu pieteikumu Pašvaldības klientu apkalpošanas centrā vai nosūtot pa pastu uz adresi Brīvības iela 33, Ogre, Ogres novads, LV-5001. Pieteikumam Pašvaldībā jābūt saņemtam līdz paziņojumā norādītā termiņa beigām.
III. Pieteikumu izskatīšanas un lēmumu pieņemšanas kārtība
18. Pretendentus izvērtē Balvas vērtēšanas komisija piecu locekļu sastāvā (turpmāk  -  Komisija). Komisiju ar rīkojumu izveido Pašvaldības izpilddirektors, nosakot tās priekšsēdētāju un priekšsēdētāja vietnieku. 
19. Komisijas loceklis nepiedalās attiecīgā pretendenta izvērtēšanā un lēmuma pieņemšanā, ja pretendents ir pats Komisijas loceklis, Komisijas loceklim ir tieša vai netieša personiska vai mantiska ieinteresētība saistībā ar pretendentu vai lēmuma iznākumu, kā arī citos gadījumos, kad var rasties pamatotas šaubas par viņa objektivitāti. Komisijas loceklis par šādu apstākli nekavējoties informē Komisiju. Komisijas sēdes protokolā norāda nepiedalīšanās faktu un tā iemeslu.
20. Komisija no savu locekļu vidus ievēlē sekretāru, kurš nodrošina sēžu protokolēšanu un saglabā balsstiesības. Komisija var pieaicināt nozaru ekspertus bez balsstiesībām.
21. Komisijas darbu vada priekšsēdētājs, bet viņa prombūtnē - priekšsēdētāja vietnieks. Ja attiecīgā jautājuma izskatīšanā nevar piedalīties abi, - sēdes vadītāju šī jautājuma izskatīšanai ievēlē no pārējo Komisijas locekļu vidus.
22. Komisijas sēdes ir slēgtas un tiek protokolētas. Komisija ir lemttiesīga, ja attiecīgā jautājuma izskatīšanā piedalās vismaz trīs balsstiesīgi locekļi.
23. Organizators reģistrē un apkopo pieteikumus, pārbauda to pilnīgumu un pretendenta atbilstību Noteikumiem un nodod pieteikumus Komisijai. Ja par vienu pretendentu saņemti vairāki pieteikumi, tajos sniegto informāciju apvieno. Pieteikumu skaits par vienu pretendentu pats par sevi nedod priekšrocības tā izvērtēšanā.
24. Ja pieteikumā ir novēršami trūkumi, - Organizators lūdz iesniedzēju tos novērst, paredzot vismaz piecas darbdienas no pieprasījuma saņemšanas dienas. Pēc pieteikumu iesniegšanas termiņa beigām, precizējot pieteikumu, nevar izvirzīt jaunu pretendentu. Pieteikumu neatstāj bez vērtēšanas tikai tādēļ, ka tajā nav norādīta iesniedzējam nezināma informācija, kuru Pašvaldība var pārbaudīt publiskajos reģistros.
25. Organizators atbilstību Noteikumu 12. punktam pārbauda, izmantojot tā rīcībā tiesiski pieejamu informāciju, un, ja nepieciešams, pretendenta iesniegtus dokumentus. Konstatējot iespējamu neatbilstību, pretendentam dod vismaz piecas darbdienas no pieprasījuma saņemšanas dienas skaidrojuma un apliecinošas informācijas iesniegšanai. 
26. Komisija pretendentu sasniegumus izvērtē pēc būtības, ievērojot Balvas mērķi, attiecīgās nominācijas saturu un Noteikumos paredzēto kārtību. Izvērtēšanā Komisija izmanto pieteikumos sniegto informāciju un pārbaudāmus publiski pieejamus datus, kā arī, ja nepieciešams, pieprasa papildu skaidrojumus vai organizē tikšanos ar pretendentu. Visiem pretendentiem nodrošina vienlīdzīgu iespēju sniegt izvērtēšanai nepieciešamo informāciju. Komisija lēmumu pamato un tā apsvērumus fiksē sēdes protokolā. 
27. Komisija var izvērtēt pretendentu arī citā Noteikumu 9. punktā paredzētajā nominācijā, ja tai atbilst pieteikumā norādītie sasniegumi. Izvērtējot pieteikumus, Komisija var piešķirt arī speciālbalvu pretendentam par īpašu sasniegumu vai ieguldījumu, kas atbilst Balvas mērķim, un ir pelnījis atsevišķu atzinību.
28. Pretendentus galvenajai balvai izvirza Komisija no Noteikumu prasībām atbilstošo pretendentu vidus, izvērtējot to sasniegumus vērtēšanas gadā un ieguldījumu Ogres novada uzņēmējdarbības attīstībā. Atsevišķa pretendentu pieteikšana galvenajai balvai nav paredzēta.
29. Ja pretendents ir pieteikts vairākām nominācijām, vai Komisija saskaņā ar šo Noteikumu 27. punktu to izvērtē citā nominācijā, Komisija nosaka nomināciju, kurai pretendenta sasniegumi visvairāk atbilst, un izvēli pamato sēdes protokolā. Pārējās nominācijās Komisija izvērtē citus attiecīgajām nominācijām pieteiktos pretendentus, ievērojot šo Noteikumu 7. punktu. Vienu un to pašu sasniegumu neizmanto par pamatu Balvas piešķiršanai vairākās nominācijās.
30. Komisija ar pamatotu lēmumu var piešķirt Pateicības rakstu pretendentam par konkrētu, sabiedriski nozīmīgu veikumu vērtēšanas gadā, ja pretendentam Balva nav piešķirta nevienā nominācijā, bet Komisija atzīst, ka par tā sasniegumiem vai ieguldījumu pienākas atsevišķa atzinība. Pateicības rakstu nepiešķir automātiski visiem pretendentiem, kuri nav saņēmuši Balvu. Lēmumā norāda īpaši novērtēto ieguldījumu. Pateicības raksts nav uzskatāms par nominācijas Balvu.
31. Komisija atklāti balso par Balvas, speciālbalvas un Pateicības raksta piešķiršanu. Par katru pretendentu balso atsevišķi. Lēmumu pieņem ar klātesošo balsstiesīgo Komisijas locekļu balsu vairākumu. Ja balsu skaits ir vienāds, izšķirošā ir attiecīgā jautājuma izskatīšanas sēdes vadītāja balss. Balsojums nevar aizstāt pretendentu sasniegumu izvērtēšanu pēc būtības un lēmuma pamatojumu, kā arī nevar būt pamats atkāpei no Noteikumos noteiktās apbalvošanas kārtības.
IV. Apbalvošana
32. Balvu un Pateicības rakstus pasniedz Pašvaldības organizētā svinīgā pasākumā nākamā kalendārā gada pirmajā pusē, ne vēlāk kā 30. jūnijā. Organizators pretendentiem nosūta ielūgumu vismaz 14 dienas pirms pasākuma.
33. Atzinības rakstā norāda laureāta nosaukumu vai vārdu un uzvārdu, nomināciju, vērtēšanas gadu un apbalvojuma piešķiršanas pamatojumu. Pateicības rakstā norāda saņēmēju, vērtēšanas gadu un īpaši novērtēto ieguldījumu. Rakstu noformējumam izmanto Ogres novada pašvaldības 2025. gada 29. maija saistošo noteikumu Nr. 17/2025 “Ogres novada pašvaldības apbalvojumu nolikums” pielikumos apstiprinātos paraugus.
34. Katram nominācijas laureātam, tostarp galvenās balvas laureātam, un speciālbalvas saņēmējam pasniedz īpaši izgatavotu simbolisku balvu un Ogres novada pašvaldības Atzinības rakstu. Pašvaldības Pateicības rakstu apbalvošanas pasākumā pasniedz pretendentiem, kuriem tas piešķirts saskaņā ar Noteikumu 30. punktu.

Domes priekšsēdētājs 									   A. Krauja

1. pielikums
Ogres novada pašvaldības
2026. gada __. __________ saistošajiem noteikumiem Nr. __/2026

Pieteikums Ogres novada pašvaldības 
Gada balvai uzņēmējdarbībā

Vērtēšanas gads: __________. Pieteikumu aizpilda par vienu pretendentu. 
1. Informācija par pretendentu
Nosaukums vai vārds, uzvārds:								
Reģistrācijas numurs, ja zināms: 								
Darbības nozare un īss darbības raksturojums: 						
Saimnieciskās darbības vieta Ogres novadā: 							
Tīmekļvietne vai publisks informācijas avots, ja zināms: 					
Pretendenta kontaktpersona, tālrunis vai e-pasts, ja zināms: 					
2. Nominācija
Atzīmējiet vienu vai vairākas nominācijas. Ja atzīmētas vairākas, katrai sniedz atsevišķu pamatojumu. Galvenajai balvai Komisija izvērtē visus atbilstošos pretendentus.
☐ Ieguldījums Ogres novada attīstībā
☐ Ieguldījums darbiniekos un darba vides attīstībā 
☐ Izaugsme
☐ Kultūrvēsturiskā mantojuma saglabāšana un atdzimšana
☐ Ģimenes uzņēmējdarbība 
☐ Ogres novadam raksturīgs produkts vai pakalpojums
☐ Tūrisma un viesmīlības attīstība
☐ Ieguldījums sava pagasta dzīvē
☐ Cilvēkam un sabiedrībai


3. Balvas piešķiršanas pamatojums
Norādiet vērtēšanas gadā paveikto un sasniegtos rezultātus, kā arī pretendenta konkrēto ieguldījumu, un Ogres novadam vai tā iedzīvotājiem radīto ieguvumu. Aprakstiet pretendenta atbilstību izvēlētajai nominācijai un sasniegto rezultātu turpmāko nozīmi. Ja pretendenta darbība sākta agrāk, - atsevišķi izceliet tieši vērtēšanas gadā paveikto.
												
												
												
												
												
												
												
4. Pamatojošā informācija
Norādiet publiski pieejamas saites, dokumentus vai citus pārbaudāmus informācijas avotus. 
Ja pievienotajos materiālos ietverta informācija, kas ir komercnoslēpums, identificējiet to un pamatojiet, kādēļ tā jāaizsargā. Trešo personu personas datus norādiet tikai tādā apjomā, kāds nepieciešams pieteikuma izvērtēšanai.
												
												
												
												
												
5. Informācija par pieteikuma iesniedzēju
Vārds un uzvārds: 										
Ja pieteikumu iesniedz juridiskas personas vai institūcijas vārdā - tās nosaukums, reģistrācijas numurs un pārstāvības pamats:																				
E-pasta adrese un/vai tālruņa numurs saziņai: 						
Apliecinu, ka pieteikumā norādītās ziņas atbilstoši manā rīcībā esošajai informācijai ir patiesas. Esmu iepazinies ar Balvas piešķiršanas kārtību un informāciju par personas datu apstrādi.
Datums: 							
Vārds, uzvārds un paraksts: 					
Personas datus apstrādā, lai nodrošinātu Balvas piešķiršanas procesu, tostarp pretendentu pieteikumu saņemšanu un izvērtēšanu, lēmuma pieņemšanu un paziņošanu, apbalvošanas organizēšanu un sabiedrības informēšanu par Balvas ieguvējiem. Personas datu pārzinis ir Ogres novada pašvaldība, reģistrācijas Nr. 90000024455, Brīvības iela 33, Ogre, Ogres novads, LV-5001, e-pasts: ogredome@ogresnovads.lv. Informācija par personas datu apstrādes tiesisko pamatu, saņēmējiem, glabāšanas termiņiem, datu subjektu tiesībām un Pašvaldības datu aizsardzības speciālista kontaktinformāciju pieejama Pašvaldības tīmekļvietnes sadaļā “Personas datu aizsardzība”. 

